САМҰРАТ Әсел Кенбабақызы,

Саттар Ерубаев атындағы №24 IT мектеп-лицейінің бастауыш сынып мұғалімі.

Шымкент қаласы

**ҚАЗАҚТЫҢ САТТАРЫ - АЛАШТЫҢ МАҚТАНЫ**

**Тәрбие сағатының мақсаты:**

Жасындай жарқ еткен қысқа ғана ғұмырында артында өшпес мұра қалдырған . қазақтың біртуар талантты ұлы, мектебімізге есімі берілген Саттар Ерубаев өмірі мен шығармашылығы туралы оқушыларға мағлұмат беру, өнегелі өмірін үлгі ету.

**Көрнекілік:** слайд, буклеттер, сынып оқушыларының шығармашылық жұмыстары, интерактивті тақта

**Тәрбие сағатының барысы:** Ұйымдастыру кезеңі

**1-жүргізуші :**

Халықтың біз көтеріп бар салмағын,

Алдарыңызға шығудан тайсалмадым.

Саттар ата өмірін үлгі тұтқан

Армысыздар, үлкен-кіші, жайсаңдарым!

**2 – жүргізуші:**

Белгілі ғой басқалардан өзге қыры

Көрінбей кеткен жастай көзге сыны.

Ұлы ақынға - 110 жыл биыл міне

Белгілі ғой алыс-жақын елге есімі.

**1-жүргізуші:**

Құрметті ұстаздар, оқушылар! Мектебімізге есімі берілген, жасындай жарқ еткен, қысқа ғана ғұмырында жалынды жырлар жазып қалдырған, қазақтың біртуар ұлы Саттар Ерубаев атамыздың 110 жылдығына арналған кешіне қош келіпсіздер!

**2-жүргізуші:**

Ұлы ақын Абай:

«Бұл өмірдің қызығы махаббатпен,

Көрге кірсең үлгілі жақсы атақпен.

Артында сөзің менен ісің қалса

Өлсең де өлмегенмен боларсың тең»

**1-жүргізуші:**

Қандай тауып айтқан десеңізші!..... Әдебиет әлемінде талай жас ақындар мен жазушылардың «құйрықты жұлдыздай» жалт етіп ағып өткені мәлім. Бірақ солардың ішінде қысқа өмірі мен өз халқы алдындағы перзенттік борышын ақтап кеткен асыл жастардың бірі – Саттар Ерубаев.

**2 – жүргізуші:**

Біздің бүгінгі кештегі мақсатымыз - Саттар Ерубаевтың өмірін бастан - аяқ баяндау емес, балаларға оның өмірін, адамшылық тұлғасын, ақындық талантының шеңберін дұрыс ұғындырып, ой салып, есте қалдырсақ демекпіз.

**1-жүргізуші:**

Бүгінгі жас қияға самғаймыз ба?

Саттар ата дәстүрін жалғаймыз ба?

Осы кешті атаның рухына арнап

Ақын жайлы мағлұмат алмаймыз ба?

**2-жүргізуші:**

Сонымен, Саттар Асқарұлы Ерубаев кім? (өмірбаяны туралы мәлімет)

**1-жүргізуші:**

Кешімізді жалғастыра отырып, саксафонды әуенге кезек береміз.

**2-Жүргізуші:**

Саттар Ерубаев өрістеген ойды, қиялды, өмірді шынайы да қомақты көрсетуге мүмкіндік беретін прозаға, романға, прозамен қатар поэзияға ден қойып, әдебиетіміздің алтын қазынасына өз үлесін қоса отырып, жазушы ретінде өзіне тиісті орнын алды.

**1-жүргізуші:**

Ия,.... балалар үшін, біздер үшін Саттар Ерубаев өмірінен, оның еңбеккерлігінен, табандылығынан үлгі алу – үлкен парыз.

Саттар Ерубаев шығармаларынан әдеби монтаж.

**2-жүргізуші:**

Аз ғана өмірінде соңына мол мұра қалдырып, жарық жұлдыздай ағып өткен Саттар Ерубаевты туған халқы әрқашан ардақ тұтып, қадірлейтіні сөзсіз.

**Көрініс:** «Руым қазақ»

Бұл Саттардың досы Зейін Шашкинмен Көкшетауға бара жатқан жолда болған әңгіме еді.

 **1-жүргізуші:**

Иә, шынында да руға, жүзге бөлінгенді Саттар атаның жаны сүймейтін. Оның жүрегі бір ғана қазақ деп соғатын........

**ӘН:** «Мен қазақпын»

**2-жүргізуші:**

Саттар Ерубаев жеті жылдық біліммен орысшаны шала ғана біліп, Ленинградтық орыс әдебиеті институтына түсіп, оны жиырма жасқа жетер жетпестен бітіріп шықты. Байқадыңыздар ма, «жиырмаға жетер жетпестен» ол сұлу поэзияның жан тебірентерлік лирик өкілі болуды көздеді.

**1-жүргізуші:**

Өлке! Жиырма жылдың бойында,

Өсіп ем-ау қойныңда.

Бірақ кетіп оқуға

Жырлар жырлап бермеп ем,

Өзгерістер жайында, - деп жас талант өзінің еліне борыштар екенін сезіне мойындай оралады. Ол поэзияның «зор қару» екендігін айта келіп: Өлеңменен өлкеме, Көмегімді бере алам, - деп жырлайды.

**2-жүргізуші:**

Олай болса, ақынның өлең жырларынан үзінділер тыңдалық.

Әдеби монтаж

**Көрініс:** «Әкесі мен қызы»

**1-жүргізуші:**

Міне, бұл күндері оның өмірге келгеніне жүз жылдан асық уақыт өтсе де мәңгі жас, мәңгі албырт, тірі тіршілікке мәңгі ғашық болып өткен Саттар Ерубаевтың шығармашылығы да , бізге жеткен сирек суреттеріндегі балғын жүзі де баяғыдай болып көрінеді. Өйткені, оның шығармалары бізді әсершіл, сезімтал, ерекше шаттық билеген іңкәр әлемге жетектейді.

**2 – жүргізуші:**

«Өлді деуге бола ма айтыңдаршы,

Өлмейтұғын артына із қалдырған» - деп ұлы ақын Абай атамыз айтса, данышпандарымыз «жақсының аты өлмейді, ғалымның хаты өлмейді» дейді.Осы сөздерді Саттар Ерубаев атамызға қаратып айтсақ, артық айтпаған болар едік.

**1 – жүргізуші:**

Осымен **«Қазақтың Саттары – Алаштың мақтаны»** атты кешіміз өз соңына жетті. Зейін қойып тыңдағандарыңызға алғысымызды білдіреміз.